CELEX: 32021R2090
Language: el
Date: 2021-11-25 00:00:00
Title: Εκτελεστικός κανονισμός (ΕΕ) 2021/2090 της Επιτροπής της 25ης Νοεμβρίου 2021 σχετικά με την άρνηση χορήγησης άδειας για το διοξείδιο του τιτανίου ως πρόσθετης ύλης ζωοτροφών για όλα τα ζωικά είδη (Κείμενο που παρουσιάζει ενδιαφέρον για τον ΕΟΧ)

30.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 427/160
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/2090 ΤΗΣ ΕΠΙΤΡΟΠΗΣ
         της 25ης Νοεμβρίου 2021
         σχετικά με την άρνηση χορήγησης άδειας για το διοξείδιο του τιτανίου ως πρόσθετης ύλης ζωοτροφών για όλα τα ζωικά είδη
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΚ) αριθ. 1831/2003 προβλέπει τη χορήγηση άδειας για τη χρήση πρόσθετων υλών στη διατροφή των ζώων, καθώς και τους όρους και τις διαδικασίες για τη χορήγηση ή μη της άδειας αυτής. Το άρθρο 10 του εν λόγω κανονισμού προβλέπει την επαναξιολόγηση των πρόσθετων υλών που έχουν λάβει άδεια σύμφωνα με την οδηγία 70/524/ΕΟΚ του Συμβουλίου (2).
                  
               
                     (2)
                  
                  
                     Το διοξείδιο του τιτανίου έλαβε άδεια χωρίς χρονικό περιορισμό με την οδηγία 70/524/ΕΟΚ ως πρόσθετη χρωστική ύλη (χρωστικές ουσίες εγκεκριμένες για τον χρωματισμό τροφίμων βάσει κοινοτικών κανόνων) για γάτες και σκύλους. Εγκρίθηκε επίσης χωρίς χρονικό περιορισμό για όλα τα ζωικά είδη, με εξαίρεση τις γάτες και τους σκύλους, για ζωοτροφές υπό ορισμένους όρους. Στη συνέχεια, το προϊόν αυτό εγγράφηκε στο μητρώο πρόσθετων υλών ζωοτροφών ως υφιστάμενο προϊόν, σύμφωνα με το άρθρο 10 παράγραφος 1 του κανονισμού (ΕΚ) αριθ. 1831/2003.
                  
               
                     (3)
                  
                  
                     Σύμφωνα με το άρθρο 10 παράγραφος 2 του κανονισμού (ΕΚ) αριθ. 1831/2003 σε συνδυασμό με το άρθρο 7 του εν λόγω κανονισμού, υποβλήθηκε αίτηση για την επαναξιολόγηση του διοξειδίου του τιτανίου ως πρόσθετης ύλης ζωοτροφών για όλα τα ζωικά είδη. Ο αιτών ζήτησε την ταξινόμηση της πρόσθετης ύλης στην κατηγορία πρόσθετων υλών «αισθητικές πρόσθετες ύλες» και στη λειτουργική ομάδα «χρωστικές ουσίες: ουσίες που προσθέτουν χρώμα ή αποκαθιστούν το χρώμα στις ζωοτροφές». Η αίτηση συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003.
                  
               
                     (4)
                  
                  
                     Η Ευρωπαϊκή Αρχή για την Ασφάλεια των Τροφίμων (στο εξής: Αρχή), στη γνώμη που εξέδωσε στις 5 Μαΐου 2021 (3), επισήμανε ότι δεν ήταν σε θέση να καταλήξει σε συμπέρασμα σχετικά με την ασφάλεια του διοξειδίου του τιτανίου για τα είδη-στόχους, τους καταναλωτές και το περιβάλλον, δεδομένης της απουσίας συγκεκριμένων στοιχείων σχετικά με τη χρήση του ως πρόσθετης ύλης ζωοτροφών και λαμβάνοντας υπόψη ότι δεν μπορεί να αποκλειστεί η γονιδιοτοξικότητα των σωματιδίων διοξειδίου του τιτανίου, προκαλώντας πιθανές ανησυχίες σχετικά με την ασφάλεια της πρόσθετης ύλης για τα είδη-στόχους (ιδίως για τα μακρόβια ζώα και τα αναπαραγωγικά ζώα), τους καταναλωτές και τους χρήστες. Ελλείψει μελετών για το διοξείδιο του τιτανίου, η Αρχή δεν μπόρεσε να καταλήξει σε συμπέρασμα σχετικά με την αξιολόγηση των επιδράσεων της πρόσθετης ύλης στους οφθαλμούς και το δέρμα. Η Αρχή επισήμανε επίσης ότι το διοξείδιο του τιτανίου είναι δυνητικά καρκινογόνο για τους εργαζομένους, σε περίπτωση εισπνοής, και ότι, καθώς δεν μπορεί να αποκλειστεί η γονιδιοτοξικότητα των σωματιδίων διοξειδίου του τιτανίου, θα πρέπει να θεωρείται πρόσθετη πιθανή ανησυχία για τους χρήστες που χειρίζονται την πρόσθετη ύλη. Η Αρχή επαλήθευσε επίσης την έκθεση όσον αφορά τη μέθοδο ανάλυσης της πρόσθετης ύλης ζωοτροφών στις ζωοτροφές, η οποία υποβλήθηκε από το εργαστήριο αναφοράς που ορίστηκε με τον κανονισμό (ΕΚ) αριθ. 1831/2003.
                  
               
                     (5)
                  
                  
                     Ως εκ τούτου, από τη γνώμη που εξέδωσε η Αρχή στις 5 Μαΐου 2021 προκύπτει ότι δεν έχει αποδειχθεί ότι το διοξείδιο του τιτανίου δεν έχει δυσμενείς επιδράσεις στην υγεία των ζώων, στην υγεία του ανθρώπου ή στο περιβάλλον, όταν χρησιμοποιείται ως πρόσθετη ύλη ζωοτροφών στη λειτουργική ομάδα «χρωστικές ουσίες: ουσίες που προσθέτουν χρώμα ή αποκαθιστούν το χρώμα στις ζωοτροφές».
                  
               
                     (6)
                  
                  
                     Συνεπώς, από την αξιολόγηση του διοξειδίου του τιτανίου διαπιστώνεται ότι δεν πληρούνται οι όροι για τη χορήγηση άδειας που προβλέπονται στο άρθρο 5 του κανονισμού (ΕΚ) αριθ. 1831/2003 και ότι, συνεπώς, η αδειοδότηση του διοξειδίου του τιτανίου ως πρόσθετης ύλης ζωοτροφών που ανήκει στη λειτουργική ομάδα «χρωστικές ουσίες: ουσίες που προσθέτουν χρώμα ή αποκαθιστούν το χρώμα στις ζωοτροφές» θα πρέπει να απορριφθεί.
                  
               
                     (7)
                  
                  
                     Ως εκ τούτου, η πρόσθετη ύλη ζωοτροφών διοξείδιο του τιτανίου και οι ζωοτροφές που το περιέχουν θα πρέπει να αποσυρθούν από την αγορά το συντομότερο δυνατόν. Ωστόσο, θα πρέπει να προβλεφθεί περιορισμένο χρονικό περιθώριο για την απόσυρση των υφιστάμενων αποθεμάτων των εν λόγω προϊόντων από την αγορά, έτσι ώστε να δοθεί στους υπευθύνους επιχειρήσεων η δυνατότητα να συμμορφωθούν επαρκώς με την υποχρέωση απόσυρσης.
                  
               
                     (8)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Άρνηση αδειοδότησης
            Η χορήγηση άδειας για το διοξείδιο του τιτανίου (E 171) ως πρόσθετης ύλης στη διατροφή των ζώων, στην κατηγορία πρόσθετων υλών «αισθητικές πρόσθετες ύλες» και στη λειτουργική ομάδα «χρωστικές ουσίες: ουσίες που προσθέτουν χρώμα ή αποκαθιστούν το χρώμα στις ζωοτροφές» απορρίπτεται.
         
         
            Άρθρο 2
            Απόσυρση από την αγορά
            
               1.   Τα υφιστάμενα αποθέματα της πρόσθετης ύλης που αναφέρεται στο άρθρο 1 και των προμειγμάτων που την περιέχουν αποσύρονται από την αγορά έως τις 20 Μαρτίου 2022.
            
            
               2.   Οι πρώτες ύλες ζωοτροφών και οι σύνθετες ζωοτροφές που έχουν παραχθεί με την πρόσθετη ύλη ή τα προμείγματα που αναφέρονται στην παράγραφο 1 πριν από τις 20 Μαρτίου 2022 αποσύρονται από την αγορά έως τις 20 Ιουνίου 2022.
            
         
         
            Άρθρο 3
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 25 Νοεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 268 της 18.10.2003, σ. 29.
         
            (2)  Οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων (ΕΕ L 270 της 14.12.1970, σ. 1).
         
            (3)  EFSA Journal 2021·19(6):6630.